KIRJALLINEN KYSYMYS E-2962/01 esittäjä(t): Erik Meijer (GUE/NGL) komissiolle. Vakuutusmaksujen korotusten sisällyttäminen lentoyhtiöiden tariffeihin.



Virallinen lehti nro 134 E , 06/06/2002 s. 0159 - 0160



KIRJALLINEN KYSYMYS E-2962/01 esittäjä(t): Erik Meijer (GUE/NGL) komissiolle (25. lokakuuta 2001) Aihe: Vakuutusmaksujen korotusten sisällyttäminen lentoyhtiöiden tariffeihin 1. Voiko komissio vahvistaa, että lentoyhtiöiden voittoprosentti on jo vuosia ollut huomattavan alhainen suhteessa muihin suuriin ja moderneihin liikealoihin, vaikka ilmailuala, toisin kuin muut liikennöintipalvelut, nauttii vanhojen kansainvälisten sopimusten perusteella verovapautuksista? 2. Onko alhainen voittomarginaali tärkein syy sille, että riskien varalle ei ole voitu muodostaa riittäviä taloudellisia reservejä, mikä merkitsee, että taloudellisissa vaikeuksissa ilmailuala turvautuu helpommin henkilöstön vähentämiseen ja pyyntöihin saada valtiontukea tai muuta julkista katetta vaikeasti tai vain korkein kustannuksin vakuutettaville liiketoimintariskeille? 3. Johtuuko alhainen voittomarginaali siitä, että lentoyhtiöt ovat joutuneet kireään kilpailutilanteeseen markkinaosuutensa suurentamiseksi sekä suhteessa toisiin lentoyhtiöihin että muihin liikennevälineisiin (juna, linja-auto ja lautta), minkä vuoksi tariffit on asetettu paljon alhaisemmalle tasolle kuin mikä olisi yritystaloudellisesti vastuullista? 4. Millaisista summista ja prosenttiosuuksista on matkustajakohtaisesti kyse, jotta lentoyhtiöt voisivat kattaa itsenäisesti vakuutusten piiriin normaalisti kuuluvien riskien maksujen odotettavissa olevan korotuksen? 5. Millaisista summista ja prosenttiosuuksista on kyse edellisessä kysymyksessä tarkoitetulla tavalla, jotta voitaisiin kattaa riittävästi myös tällä hetkellä tilapäisesti vakuutusten piiriin kuulumattomat kolmansille osapuolille aiheutetun äärimmäisen suuren vahingon riskit? 6. Mikä on esteenä kustannukset kattavien tariffien aikaansaamiseksi lentoyhtiöille muun muassa niin, että mukautetaan tariffeja vuonna 2002 odotettavissa oleviin vakuutusmaksujen korotuksiin, jotta Euroopan unionin tai jäsenvaltioiden ei tarvitse ottaa vastuuta korkeista kustannuksista tai mahdollisten riskien kattamisesta? 7. Miten komissio aikoo poistaa mahdolliset esteet ilmailualan kustannukset kattavilta tariffikorotuksilta, jotta kansalliset lentoyhtiöt voidaan pitää toimintakykyisinä ilman, että kustannukset koituvat veronmaksajien maksettavaksi tai että jäsenvaltioiden talousarvioihin kohdistuu lisäpaineita? Loyola de Palacion komission puolesta antama vastaus (19. joulukuuta 2001) 1. Yleisesti ottaen lentoyhtiöiden katteet ovat alhaisia verrattuna moniin muihin palvelualoihin, samoin niiden pääoman tuottoaste. Tilanne ei kuitenkaan ole samanlainen koko alalla. Halpalentoyhtiöt, jotka laajentavat toimintaansa Euroopassa markkinoiden vapauduttua, pääsevät paljon suurempiin voittoprosentteihin kuin niiden perinteiset kilpailijat. 2. Monet lentoyhtiöt suunnittelivat kustannusten ja kapasiteetin asteittaista supistamista jo ennen terroristi-iskuja 11. syyskuuta 2001. Iskujen aiheuttama ylimääräinen kysynnän lasku on pakottanut lentoyhtiöt ottamaan nämä toimenpiteet käyttöön suunniteltua nopeammin ja toteuttamaan lisäsupistuksia. Hallitusten osallistuminen lentoliikenteen vakuuttamiseen rajoittuu pelkästään kolmansiin osapuoliin kohdistuvan sodan ja terrorismin uhan kattamiseen. Kaupalliset vakuutusmarkkinat eivät tällä hetkellä pysty täysin kattamaan mainittuja riskejä Yhdysvalloissa syntyneiden valtavien vahinkojen vuoksi. Jäsenvaltiot tarjoavat tämän takuun noudattaen valtiotukia koskevia sääntöjä, kunnes markkinat elpyvät. 3. Monilla yhteisön sisäisillä reiteillä kilpailu on todellakin kireää, minkä vuoksi hinnat ovat joissakin tapauksissa erittäin halpoja. Halpojen hintojen tarjoamisella ja lentoyhtiöiden taloudellisella heikkoudella on kuitenkin vain vähän yhteyttä toisiinsa. Halpalentoyhtiöt kuuluvat alan kannattavimpiin toimijoihin, ja eräät Euroopan vahvimmista lentoyhtiöistä toimivat markkinoilla, joilla kilpailu on kaikkein kireintä. 4. Lentoyhtiöt ottavat huomioon vakuutuskustannusten välittömän nousun niiden riskien osalta, jotka kaupalliset vakuutusmarkkinat yhä kattavat, joko määräämällä lipuille ylimääräisiä maksuja, korottamalla hintoja tai ottamalla suurentuneet kustannukset maksettavakseen. Kun kaupallisten vakuutusmarkkinoiden toiminta normalisoituu, maksut voivat muuttua ja hintojen tarkistaminen voi olla tarpeen. 5. Niiden kolmansiin osapuoliin kohdistuvien sodan ja terrorismin aiheuttamien riskien osalta, joita kaupalliset vakuutusmarkkinat eivät tällä hetkellä pysty kattamaan, yhteisön suuntaviivoissa velvoitetaan jäsenvaltioita veloittamaan 0,85 dollaria matkustajaa kohti korvaukseksi vakuutussuojan kattamisesta lentoyhtiöiden ennen 11. syyskuuta 2001 hankkimaan tavanomaiseen tasoon saakka. Nämä vakuutusmaksut lisätään niihin vakuutusmaksuihin, jotka maksetaan yksityisille vakuutusyhtiöille lentoyhtiön muun riskin kattamisesta. 6. ja 7. Mikään ei estä lentoyhtiöitä määräämästä hintojaan haluamalleen tasolle. Mikään ei estä lentoyhtiöitä nostamasta tai laskemasta hintojaan. Komissio tulee edelleen varmistamaan, että lentoliikennemarkkinat toimivat asianmukaisesti ja että jäsenvaltiot noudattavat valtiontukia koskevia sääntöjä.